Document ID: 32006D0138

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 20ής Φεβρουαρίου 2006
για την παράταση της περιόδου εφαρμογής της απόφασης 82/530/ΕΟΚ περί εξουσιοδοτήσεως του Ηνωμένου Βασιλείου να επιτρέψει στις αρχές της Νήσου Μαν την εφαρμογή καθεστώτος ειδικών αδειών εισαγωγής προβείου και βοείου κρέατος
(2006/138/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
το πρωτόκολλο αριθ. 3 που είναι προσαρτημένο στην πράξη προσχώρησης του 1972, και ιδίως το άρθρο 1 παράγραφος 2 και το άρθρο 5 δεύτερο εδάφιο,
την πρόταση της Επιτροπής,
Εκτιμώντας τα ακόλουθα:
(1)
Οι κοινοτικοί κανόνες για το εμπόριο γεωργικών προϊόντων με τις τρίτες χώρες που υπόκεινται σε κοινή οργάνωση αγοράς εφαρμόζονται στη Νήσο Μαν, σύμφωνα με το άρθρο 1 παράγραφος 2 του πρωτοκόλλου αριθ. 3 που είναι προσαρτημένο στην πράξη προσχώρησης και τον κανονισμό (ΕΟΚ) αριθ. 706/73 του Συμβουλίου, της 12ης Μαρτίου 1973, περί της κοινοτικής ρυθμίσεως που εφαρμόζεται στις αγγλονορμανδικές νήσους και στη νήσο του Μαν σχετικά με τις συναλλαγές γεωργικών προϊόντων (1).
(2)
Η κτηνοτροφία αποτελεί παραδοσιακή δραστηριότητα στη Νήσο Μαν και διαδραματίζει σημαντικό ρόλο στη γεωργία της.
(3)
Στο πλαίσιο του εμπορικού καθεστώτος που έχει καθιερωθεί με ορισμένες τρίτες χώρες σύμφωνα με την κοινή οργάνωση αγοράς που εφαρμόζεται στη Νήσο Μαν, με την επιφύλαξη των κοινοτικών διατάξεων που διέπουν τις σχέσεις μεταξύ της νήσου και της Κοινότητας, κρίθηκε σκόπιμο να επιτραπεί στις αρχές της νήσου να εφαρμόζουν ορισμένα μέτρα για να προστατεύουν την παραγωγή της και τη λειτουργία του δικού της γεωργικού συστήματος στήριξης.
(4)
Ως εκ τούτου, με την απόφαση 82/530/ΕΟΚ του Συμβουλίου (2), το Ηνωμένο Βασίλειο εξουσιοδοτήθηκε να επιτρέψει στην κυβέρνηση της Νήσου Μαν να εφαρμόσει καθεστώς ειδικών αδειών εισαγωγής προβείου και βοείου κρέατος καταγωγής τρίτων χωρών και κρατών μελών της Κοινότητας, με την επιφύλαξη των μέτρων που αφορούν τις συναλλαγές με τρίτες χώρες και τα οποία προβλέπονται από τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος (3), και από τον κανονισμό (ΕΚ) αριθ. 2529/2001 του Συμβουλίου, της 19ης Δεκεμβρίου 2001, για την κοινή οργάνωση της αγοράς στον τομέα του προβείου και αιγείου κρέατος (4). H ανωτέρω εξουσιοδότηση χορηγήθηκε για χρονική περίοδο που έληξε στις 31 Δεκεμβρίου 2005.
(5)
Κατά την εφαρμογή του καθεστώτος, συνεχίσθηκε η δραστηριότητα στον τομέα του προβείου και βοείου κρέατος στη Νήσο Μαν. Ωστόσο, η Επιτροπή επεσήμανε στο Συμβούλιο ότι τα διαρθρωτικά προβλήματα του τομέα μπορεί να θίξουν τη βιωσιμότητα της κτηνοτροφίας στη νήσο μακροπρόθεσμα. Ως εκ τούτου, παρατείνεται το ισχύον καθεστώς για τελευταία φορά ώστε να επιτραπεί η αναδιάρθρωση της βιομηχανίας προβείου και βοείου κρέατος στη Νήσο Μαν.
(6)
Για να συνεχισθεί η εφαρμογή του καθεστώτος μετά τις 31 Δεκεμβρίου 2005, θα πρέπει να ορισθεί η 1η Ιανουαρίου 2006 ως ημερομηνία εφαρμογής της παρούσας απόφασης.
(7)
Ως εκ τούτου, θα πρέπει να τροποποιηθεί η απόφαση 82/530/ΕΟΚ αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 2 της απόφασης 82/530/ΕΟΚ αντικαθίσταται από το ακόλουθο κείμενο:
«Άρθρο 2
Η παρούσα απόφαση εφαρμόζεται έως τις 31 Δεκεμβρίου 2010.».
Άρθρο 2
Η παρούσα απόφαση εφαρμόζεται από την 1η Ιανουαρίου 2006.
Άρθρο 3
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και Βορείου Ιρλανδίας.
Βρυξέλλες, 20 Φεβρουαρίου 2006.

Labels: 12
3
17
18